Mar 26,2015
స్పెక్ట్రంతో 1.10 లక్షల కోట్లు
             న్యూఢిల్లీ : భారత అతిపెద్ద టెలికం స్పెక్ట్రం వేలం బుధవారంతో ముగిసింది. మొత్తంగా రూ.1.10 లక్షల కోట్ల బిడ్లు వచ్చాయని ప్రభుత్వ వర్గాలు పేర్కొన్నాయి. వరుసగా 19 రోజుల పాటు జరిగిన ఈ వేలంలో 115 రౌండ్లలో బిడ్డింగ్‌లు నమోదయ్యాయి. మొత్తంగా రూ.1,09,874 కోట్ల విలువ చేసే బిడ్డింగ్‌లు వచ్చాయని, సుప్రీంకోర్టు అనుమతి తర్వాత డిఒటి పూర్తి వివరాలు వెల్లడించే అవకాశాలున్నాయని ప్రభుత్వ వర్గాలు పేర్కొన్నాయి. 2015-16 నాటికి ఐడియా సెల్యూలర్‌కు చెందిన తొమ్మిది సర్కిళ్లు, రిలయన్స్‌ టెలికం, వొడాఫోన్‌లకు చెందిన ఏడేసి సర్కిళ్లలో, భారతీ ఎయిర్‌టెల్‌ ఆరు సర్కిళ్లలో అనుమతుల గడువు ముగియనుంది. దీంతో ఈ సారి వేలంకు ప్రాధాన్యత లభించింది. 900మెగాహెడ్జ్‌ బ్యాండ్‌, 1800 మెగాహెడ్జ్‌ బ్యాండ్‌లను ప్రభుత్వం వేలానికి పెట్టింది. 2100 ఎంహెచ్‌జడ్‌ స్పెక్ట్రం దక్కించుకున్న కంపెనీలు పది రోజుల్లో 33 శాతం చెల్లింపులు చేయాలి. 900 ఎంహెచ్‌జడ్‌లో 25 శాతం సొమ్ము చెల్లించాలి. మిగితా సొమ్మును 10 ఏళ్లలో వాయిదాల పద్దతిలో చెల్లించవచ్చు. మరో రెండేళ్లు అదనపు గడువు కూడా ఇస్తుంది. 2014 ఫిబ్రవరిలో 10 రోజుల పాటు నిర్వహించిన 900, 1800 ఎంహెచ్‌జడ్‌ స్పెక్ట్రం వేలంలో రూ.62,162 కోట్ల బిడ్లు నమోదయ్యాయి. 2010లో 34 రోజుల పాటు సుదీర్ఘంగా నిర్వహించిన వేలంలో రూ.67,718 కోట్ల విలువ చేసే బిడ్లు వచ్చాయి.
మీ స్నేహితులకు రికమెండ్ చెయ్యండి